b'\n_START_ARTICLE_\nOb\xc4\x8dina Vransko\n_START_SECTION_\nNaselja v ob\xc4\x8dini\n_START_PARAGRAPH_\nBrode, \xc4\x8ceplje, \xc4\x8creta, Jeronim, Limovce, Lo\xc4\x8dica pri Vranskem, Prapre\xc4\x8de, Prekopa, Selo pri Vranskem, Stopnik, Te\xc5\xa1ova, Vologa, Vransko, Zahomce, Zajasovnik, Zaplanina\n_START_SECTION_\nObseg ob\xc4\x8dine\n_START_PARAGRAPH_\nVransko je najmlaj\xc5\xa1a tr\xc5\xa1ka naselbina v Spodnji Savinjski dolini. Le\xc5\xbei na njenem skrajnem zahodnem delu. Na severozahodu ga obdaja Dobroveljska planota s \xc4\x8creto, na jugozahodu Zasavsko hribovje, proti vzhodu pa se z zaselki \xc4\x8ceplje in Prekopa raz\xc5\xa1irja v osrednji del doline.\n_START_SECTION_\nZgodovinski razvoj lokalne samouprave\n_START_PARAGRAPH_\nLeta 1952 je pri\xc5\xa1lo do oblikovanja novih ob\xc4\x8din. Sprejet je bil Zakon o razdelitvi Ljudske republike Slovenije na mesta, okraje in ob\xc4\x8dine. Po tem zakonu so ob\xc4\x8dine bile opredeljene kot teritorialne in gospodarske celote, sestavljene iz ve\xc4\x8d naselij. Ob\xc4\x8dine so spadale v okraje, ti pa so bili opredeljeni kot teritorialne enote in jih sestavljajo ve\xc4\x8d ob\xc4\x8din, ki imajo gospodarsko, kulturno in prometno povezavo. Mesto pa je bilo definirano kot samostojna teritorialna, gospodarska in urbanisti\xc4\x8dna celota._NEWLINE_V okraj Celje okolica, v katerem je bilo 40 ob\xc4\x8din, je med njimi bila vklju\xc4\x8dena tudi ob\xc4\x8dina Vransko, ki je v tem \xc4\x8dasu \xc5\xa1tela 2.624 prebivalcev._NEWLINE_Do ponovnih sprememb pride v letu 1955. V okraju Celje se \xc5\xa1tevilo ob\xc4\x8din zmanj\xc5\xa1a na 13 ob\xc4\x8din. Med njimi pa sodi tudi ob\xc4\x8dina Vransko, ki je \xc5\xa1telo 2.600 prebivalcev.\xc2\xa0 Ponovna sprememba se zgodi v letu 1960, ko se \xc5\xa1tevilo ob\xc4\x8din v okraju Celje zmanj\xc5\xa1a na 8 ob\xc4\x8din, med katerim dana\xc5\xa1nje ozemlje ob\xc4\x8dine Vransko sodilo pod ob\xc4\x8dino\xc2\xa0 \xc5\xbdalec._NEWLINE_Z nastankom samostojne in neodvisne dr\xc5\xbeave Republike Slovenije se je sprejela tudi nova ustava Republike Slovenije, katera je prinesla spremembo temeljev pri ureditvi dr\xc5\xbeave in dru\xc5\xbebe. Korenite spremembe so se prav tako dogajale na podro\xc4\x8dju lokalne samouprave. Leta 1994 je bil sprejet Zakon o referendumu za ustanovitev ob\xc4\x8din. Na podlagi tega zakona so bile pripravljene \xc5\xa1tevilne strokovne podlage za ustanovitev novih ob\xc4\x8din. Referendum je bil neuspe\xc5\xa1en, zato je vlada ustanovila 147 ob\xc4\x8din in 10 mestnih ob\xc4\x8din. Med drugim je bila ustanovljena ob\xc4\x8dina \xc5\xbdalec, kamor sodi sedanje ozemlje ob\xc4\x8dine Vransko._NEWLINE_Leta 1998 so na novo ustanovili ob\xc4\x8dino Vransko, katero je zajemalo 16 naselij in \xc5\xa1telo 2480 prebivalcev. Danes ob\xc4\x8dino Vransko ureja Statut Ob\xc4\x8dine Vransko, po katerem je ob\xc4\x8dina Vransko opredeljena kot samoupravna lokalna skupnost, ustanovljena z zakonom na obmo\xc4\x8dju naslednjih naselij: Vransko, Prekopa, \xc4\x8ceplje, Brode, Selo pri Vranskem, Stopnik, Lo\xc4\x8dica pri Vranskem, Te\xc5\xa1ova, Jeronim, Prapre\xc4\x8de, Limovce, Zajasovnik \xe2\x80\x93 del, Zaplanina, \xc4\x8creta, Vologa in Zahomce. Ob\xc4\x8dina Vransko v okviru ustave in zakona samostojno ureja in opravlja javne zadeve lokalnega pomena, ki zadevajo prebivalce ob\xc4\x8dine in naloge iz dr\xc5\xbeavne pristojnosti.V ob\xc4\x8dini Vransko danes deluje Osnovna \xc5\xa0ola Vransko-Tabor, Vrtec Vransko-Tabor. Zdravstveno oskrbo nudi Zdravstveni dom Vransko, v ob\xc4\x8dini imajo tudi trgovine s hrano in druge trgovine, bencinsko \xc4\x8drpalko, gostilne s hrano, ter Po\xc5\xa1to Slovenije na Vranskem.'